Direktiva Komisije 2001/11/ES

z dne 14. februarja 2001

o prilagoditvi Direktive Sveta 96/96/ES o približevanju zakonodaje držav članic, ki se nanaša na tehnične preglede motornih vozil in njihovih priklopnikov - preskušanje delovanja naprave za omejevanje hitrosti gospodarskih vozil, tehničnemu napredku

(Besedilo velja za EGP)

KOMISIJA EVROPSKIH SKUPNOSTI JE -

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 96/96/ES z dne 20. decembra 1996 o približevanju zakonodaje držav članic, ki se nanaša na tehnične preglede motornih vozil in njihovih priklopnikov [1], kakor je bila spremenjena z Direktivo Komisije 1999/52/ES [2], in zlasti člena 8 direktive,

ob upoštevanju naslednjega:

(1) Z Direktivo Sveta 92/6/EGS z dne 10. februarja 1992 o vgradnji in uporabi naprav za omejevanje hitrosti pri nekaterih kategorijah motornih vozil v Skupnosti [3] je bila zaradi varnostnih in okoljskih razlogov ter zaradi izenačevanja konkurence odrejena namestitev sistemov za omejevanje hitrosti (RSL) za nekatera vozila v kategorijah M3 in N3. Vgradnja v vozila znotraj področja uporabe Direktive je bila izvedena do 1. januarja 1996.

(2) Direktiva 96/96/ES ne vključuje predpisa za preverjanje delovanja sistemov RSL, t.j. sposobnosti naprave, da učinkovito nadzira največjo hitrost vozila.

(3) Ta sprememba Direktive od organov zahteva izvedbo preskusa, s katerim se bodo prepričali, ali RSL deluje pravilno.

(4) Danes so na voljo enostavni, enotni sistemi za diagnostiko, ki jih lahko organizacije za tehnične preglede uporabljajo za preskušanje pretežne večine vozil, opremljenih z omejevalniki hitrosti. Pri vozilih, ki s takim takoj razpoložljivim orodjem za diagnostiko niso preverljiva, bodo morali organi bodisi uporabiti opremo, ki jo daje na voljo proizvajalec vozila, bodisi sprejeti ustrezno certifikacijo za preskušanje od proizvajalca vozila ali njegove franšizne organizacije.

(5) V prihodnje bo redno preverjanje pravilnega delovanja omejevalnika hitrosti olajšano pri vozilih, ki bodo opremljena z novo zapisovalno opremo (digitalnim tahografom) v skladu z Uredbo Sveta (ES) št. 2135/98 z dne 24. septembra 1998 o spremembi Uredbe (EGS) št. 3821/85 o tahografu (nadzorni napravi) v cestnem prometu in Direktive 88/599/EGS o uporabi Uredb (EGS) št. 3820/85 in (EGS) št. 3821/85 [4]. Nova vozila bodo s takšno opremo opremljena od leta 2003 naprej.

(6) Ukrepi, predvideni s to direktivo, so v skladu z mnenjem Odbora za prilagajanje Direktive o tehničnih pregledih motornih vozil in njihovih priklopnikov tehničnemu napredku, ustanovljenega s členom 8 Direktive 96/96/ES -

SPREJELA NASLEDNJO DIREKTIVO:

Člen 1

Točki 7.10 Priloge II k Direktivi 96/96/ES se doda četrta alinea:

"— kjerkoli je to izvedljivo, preveriti, ali je nastavljena hitrost naprave za omejevanje hitrosti v skladu z mejami iz členov 2 in 3 Direktive 92/6/EGS ter ali naprava za omejevanje hitrosti preprečuje, da bi v teh členih navedena vozila prekoračila prednastavljene vrednosti."

Člen 2

Države članice sprejmejo zakone in druge predpise, potrebne za uskladitev s to direktivo, najpozneje dve leti po začetku veljavnosti Direktive. O tem takoj obvestijo Komisijo.

Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.

Države članice predložijo Komisiji besedila predpisov nacionalne zakonodaje, sprejetih na področju, ki ga ureja ta direktiva.

Člen 3

Ta direktiva začne veljati dvajseti dan po objavi v Uradnem listu Evropskih skupnosti.

Člen 4

Ta direktiva je naslovljena na države članice.

V Bruslju, 14. februarja 2001

Za Komisijo

Loyola De Palacio

Podpredsednica

[1] UL L 46, 17.2.1997, str. 1.

[2] UL L 142, 5.6.1999, str. 26.

[3] UL L 57, 2.3.1992, str. 27.

[4] UL L 274, 9.10.1998, str. 1.

--------------------------------------------------